
Grozījumi Ministru kabineta 2024. gada 16. jūlija rīkojumā Nr. 602 "Par investīcijas 2.1.2.1.i. "Centralizētās platformas un sistēmas" nolūka "Pašvaldību pakalpojumu digitālā transformācija un pašvaldību atbalsta procesu modernizācija un centralizācija, t. sk. sadarbībā ar valsts pārvaldes institūcijām" projekta "Izglītības jomas informācijas sistēmu vienotā arhitektūra un pieteikumu izglītības iestādēs vadības risinājums" pases un koplietošanas pakalpojumu attīstības plāna apstiprināšanu"

Latvijas Tirdzniecības un rūpniecības kamera (turpmāk – LTRK) Latvijas Tirdzniecības un rūpniecības kamera (turpmāk – LTRK) ir iepazinusies ar saskaņošanai nodoto Ministru kabineta rīkojuma projektu “Grozījumi Ministru kabineta 2024. gada 16. jūlija rīkojumā Nr. 602 "Par investīcijas 2.1.2.1.i. "Centralizētās platformas un sistēmas" nolūka "Pašvaldību pakalpojumu digitālā transformācija un pašvaldību atbalsta procesu modernizācija un centralizācija, t. sk. sadarbībā ar valsts pārvaldes institūcijām" projekta "Izglītības jomas informācijas sistēmu vienotā arhitektūra un pieteikumu izglītības iestādēs vadības risinājums" pases un koplietošanas pakalpojumu attīstības plāna apstiprināšanu" (26-TA-1522) (turpmāk – Rīkojums).

LTRK vērš uzmanību, ka Rīkojuma 1. pielikumā kā projekta īstenošanas partneris ir norādīts konkrēts projekta īstenošanas partneris, kā arī paredzēta mākoņpakalpojumu izmantošana. LTRK ieskatā nav pamatoti normatīvā akta projektā iepriekš identificēt konkrētu pakalpojuma sniedzēju vai projekta īstenošanas partneri jomā, kurā pastāv efektīva konkurence un pakalpojumu tirgū darbojas vairāki komersanti, kas spēj nodrošināt līdzvērtīgus risinājumus. Šāda pieeja rada priekšstatu, ka pakalpojuma sniedzēja izvēle ir izdarīta jau pirms objektīvu prasību noteikšanas un atklātas tirgus izvērtēšanas.

LTRK ieskatā datu glabāšanas, apstrādes, skaitļošanas jaudas un mākoņpakalpojumu tirgū nepastāv objektīvi apstākļi, kas pamatotu projekta īstenošanas partnera iepriekšēju noteikšanu Rīkojumā. Vienlaikus Ministru kabineta 2023. gada 26. septembra noteikumu Nr. 606 "Valsts datu apstrādes mākoņa noteikumi" 2. punkts paredz, ka valsts mākoņdatošanas platformas lietotāja tiesības izmantot privātpersonu nodrošinātus mākoņdatošanas pakalpojumus netiek ierobežotas, ja tie atbilst kiberdrošības jomu regulējošo normatīvo aktu prasībām. Līdz ar to pakalpojuma sniedzēja izvēlei būtu jānotiek atklātā, tehnoloģiski neitrālā un konkurenci nodrošinošā procesā, balstoties iepriekš noteiktās prasībās un objektīvos atlases kritērijos.

Ņemot vērā minēto, LTRK aicina svītrot atsauci uz konkrētu projekta īstenošanas partneri no Rīkojuma dokumentācijas, tādējādi saglabājot normatīvā akta neitralitāti, novēršot nepamatotu priekšrocību radīšanas un konkurences kropļošanas risku, kā arī nodrošinot, ka pakalpojuma sniedzēja izvēle tiek veikta atbilstoši labas pārvaldības, vienlīdzīgas attieksmes un godīgas konkurences principiem.

